**AIKUISTEN (TOIMINTAKYKYÄ ALENTAVAT) TOIMINNALLISET HÄIRIÖT**

Suositus koskee aikuisiässä ilmeneviä toiminta- tai työkykyyn vaikuttavia toiminnallisia oireita, joiden syyksi ei löydy elimellistä eikä psykiatrista perussairautta. Kirjallisuudessa käytettyjä yleiskäsitteitä ovat mm. *functional disorder* (toiminnallinen häiriö), *medically unexplained symptoms*, MUS (lääketieteellisesti selittämättömät oireet), s*omatic symptom disorder* (somaattisesti oireileva häiriö) tai *bodily distress disorder* (elimellinen terveyshuoli –häiriö, ICD-11). Oireet voivat olla monimuotoisia ja ilmetä samaan aikaan tai vaihdellen useissa elinryhmissä.

***ICD-luokitus***

Päädiagnoosin koodi valitaan vallitsevan (eniten haittaavan) oireen tai löydöksen mukaan pyrkien mahdollisimman spesifiin (elinryhmäkohtaiseen) diagnoosiin.

***Perusterveydenhuolto***

* Tunnistetaan toiminnalliset oireet, jotka ovat toistuvia tai uhkaavat kroonistua
* Poissuljetaan tavallisimmat muut sairaudet, jotka voivat olla samankaltaisten oireiden taustalla
* Annetaan asianmukainen potilasinformaatio oireiden vaarattomuudesta ja toiminnallisesta luonteesta
* Varmistetaan hoitosuhteen jatkuvuus, tarvittaessa sovitaan lääkäri-hoitaja vastuutyöpari
* Laaditaan suunnitelma toimintakyvyn ylläpitämiseksi ja psykososiaalisen ja toiminnallisen kuntoutuksen järjestämiseksi yhteisymmärryksessä potilaan kanssa
* Tunnistetaan muut mahdolliset liitännäisoireet ja sairaudet kuten masennus ja huolehditaan niiden asianmukaisen hoidon toteutumisesta
* Arvioidaan työ- tai toimintakyvyn laskun perusteella tukitoimien, apuvälineiden tai sosiaalietuuksien tarve
* Ylläpidetään hoitosuhdetta erikoissairaanhoidon tutkimusten jälkeen

***Perusteet erikoissairaanhoitoon lähettämiselle***

* Lyhytkestoista pidempi tai toistuva toiminta- ja työkyvyn vaarantuminen
* Päivittäinen apuvälineiden tai sosiaalietuuksien tarve oireista johtuen
* Oireiden eteneminen kuntoutuksesta ja tukitoimenpiteistä huolimatta
* Etenevän tai vakavan somaattisen tai psykiatrisen sairauden poissulkemisen tarve

***Kiireettömässä lähetteessä edellytettävät tiedot***

* Tiedot oireiden kestosta, toimintakyvyn tasosta, työelämässä tai sosiaalisessa elämässä pärjäämisestä, diagnostisista tutkimuksista ja käynnistetyistä hoito-, kuntoutus- ja tukitoimenpiteistä.

***Erikoissairaanhoito***

* Lähete käsitellään sairaanhoitopiirissä sovitun käytännön mukaisesti
* Tehdään tarpeelliset erikoissairaanhoidon tarjoamat erotusdiagnostiset tutkimukset
* Asetetaan elinjärjestelmäkohtainen tai muu oireita kuvaava diagnoosi
* Hoidon ja kuntoutuksen tarve arvioidaan moniammatillisessa ja monialaisessa työryhmässä
* Hoito- ja kuntoutussuunnitelma (psykososiaaliset ja biologiset hoidot) laaditaan yhteisymmärryksessä potilaan kanssa, tarvittaessa yhteistyössä perusterveydenhuollon kanssa
* Arvioidaan vuodeosastotutkimusjakson tai laitoskuntoutuksen tarve
* Vaativan lääkinnällisen kuntoutuksen suunnittelu ja toteutus
* Vaativan lääkinnällisen kuntoutuksen apuvälineiden tarpeen arviointi
* Kokemusasiantuntijaverkoston käyttäminen hoidon ja kuntoutuksen tukena

***Diagnostiikka ja seuranta***

* Lähtökohtana on muiden somaattisten sairauksien poissulku
* Ennen diagnostisten testien toistamista tai laajentamista harvinaisiin sairauksiin kannattaa konsultoida erikoissairaanhoitoa
* Pyritään säilyttämään toiminta- ja työkyky sekä tukemaan oireiden hallintaa ja toimintakyvyn asteittaista palautumista
* Seurannassa keskeistä on hoitosuhteen jatkuvuus ja tarvittaessa perheen / läheisten tuki

*Työryhmä:* Harri Hämäläinen, Tapani Hämäläinen, Asko Järvinen, Mari Kanerva, Kirsi Karvala, Paula Kauppi, Salla Koponen, Liisamari Krüger, Tuitu Mikkonen, Sami Räsänen, Mika Saarela, Markku Sainio, Mikko Seppänen, Katinka Tuisku, Risto Vataja, Aarne Ylinen

*Yhteyshenkilö:* Tuija Ikonen, STM